Komisijos reglamentas (EB) Nr. 1040/2002
2002 m. birželio 14 d.
nustatantis išsamias taisykles dėl nuostatų, susijusių su Bendrijos valstybėms narėms teikiama finansine parama augalų sveikatos kontrolei, įgyvendinimo ir panaikinantis Reglamentą (EB) Nr. 2051/97
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje [1] su paskutiniais pakeitimais, padarytais Komisijos direktyva 2002/36/EB [2], ypač į jos 23 straipsnio 5 dalies paskutinę pastraipą,
kadangi:
(1) Pagal Direktyvą 2000/29/EB Bendrijos finansinė parama valstybei narei gali būti teikiama norint padengti išlaidas, tiesiogiai susijusias su būtinomis priemonėmis, kurių buvo imtasi arba kurios yra planuojamos kovai su kenksmingais organizmais, įvežtais iš trečiųjų šalių arba iš kitų Bendrijos vietovių, kad jie būtų naikinami arba, jeigu tai nėra įmanoma, būtų neleidžiama jiems plisti.
(2) Valstybės narės gali visų pirma prašyti Bendrijos finansinės paramos konkrečioms priemonėms, kurias jos priėmė arba suplanavo patvirtinti tam, kad būtų kontroliuojama infekcija, kurią skleidžia į jų teritoriją įvežti kenksmingi organizmai. Finansinės paramos viršutinė riba yra 50 % reikalavimus atitinkančių išlaidų.
(3) 1997 m. spalio 20 d. Komisijos reglamentas (EB) Nr. 2051/97, nustatantis išsamias taisykles dėl nuostatų, susijusių su Bendrijos valstybėms narėms teikiama finansine parama augalų sveikatos kontrolei, įgyvendinimo [3] parodė, kad būtinos dar išsamesnės taisyklės: visų pirma turi būti patikslinti reikalavimai dėl informacijos, kurią valstybės narės turi pateikti, kad pagrįstų savo prašymą Bendrijos finansinei paramai gauti.
(4) Naujos taisyklės turėtų tiksliai apibrėžti informaciją, kuri turi būti pateikta valstybės narės paraiškose Bendrijos finansinei paramai gauti, visų pirma - įrodymus apie kenksmingų organizmų išnaikinimo programą, pagal kurią yra prašoma finansinės paramos augalų sveikatos kontrolei.
(5) Pagal Tarybos reglamento (EB) Nr. 1258/1999 [4] 3 straipsnio 2 dalį veterinarijos ir augalų sveikatos priemonės, kurias buvo imtasi įgyvendinti pagal Bendrijos taisykles, finansuojamos prižiūrint Europos orientavimo ir garantijų fondo Garantijų skyriui. Šių priemonių finansinė kontrolė vykdoma pagal pirma minėto reglamento 8 ir 9 straipsnius.
(6) Todėl Reglamentas (EB) Nr. 2051/97 turėtų būti panaikintas.
(7) Šiame reglamente numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
1. Nepažeidžiant Direktyvos 2000/29/EB 23 straipsnio 4 dalies pirmos pastraipos, valstybių narių paraiškas dėl Bendrijos finansinės paramos augalų sveikatos kontrolei, pagal Direktyvos 2000/29/EB 23 straipsnio 5 dalį šios direktyvos 1 straipsnio 4 dalyje nurodytos tarnybos pateikia raštu vėliausiai iki kiekvienų metų balandžio 30 d., kad jos būtų išnagrinėtos tais pačiais metais ir pateiktos Europos Bendrijų Komisijai, Sveikatos ir vartotojų apsaugos direktoratui, B-1049 Briuselis, Belgija.
2. Paraiškose nurodoma informacija apie kenksmingų organizmų naikinimo programą, pagal kurią yra prašoma finansinės paramos augalų sveikatos kontrolei, visų pirma:
a) bendra informacija apie atitinkamų kenksmingų organizmų pasirodymą, įskaitant datą, kurią yra įtariamas ar buvo patvirtintas jų pasirodymas, ir numanomą jų pasirodymo priežastį;
b) būtinos priemonės, kurių buvo imtasi kovojant su tam tikrais kenksmingais organizmais, tikėtina jų gyvavimo trukmė ir, jeigu turimi, gauti rezultatai, faktinės ir apskaičiuotos patirtų arba būsimų išlaidų sąnaudos ir šių išlaidų dalis, kuri buvo padengta arba bus padengta iš viešųjų lėšų. Trukmė neturi būti ilgesnė nei dveji metai nuo atitinkamų kenksmingų organizmų pasirodymo, išskyrus tinkamai pagrįstus atvejus, kai gali būti pateiktos vėlesnės kitos dvi kiekvienų metų paraiškos.
2 straipsnis
1. 1 straipsnio 1 dalyje nurodyto tyrimo tikslu valstybės narės kiekvieniems programos metams pateikia dokumentus, įskaitant:
a) pranešimo apie atitinkamo kenksmingo organizmo buvimą arba pasirodymą kopiją pagal Direktyvos 2000/29/EB 16 straipsnio 1 arba 2 dalis;
b) informaciją apie tikrinimą, bandymus ir kitus veiksmus, kurių buvo imtasi siekiant nustatyti kenksmingo organizmo pasirodymo pobūdį ir apimtį, įskaitant šių veiksmų atlikimo būdą;
c) įstatymo nustatytą pranešimą, reikalaujantį tokio apdorojimo, kaip naikinimas, dezinfekavimas, sterilizavimas ir kitoks reikiamas atlikti apdorojimas ir oficialus aprašymas bei pasiekimų (rezultatų) įvertinimas, įskaitant šiame apdorojime naudotų būdų aprašymą;
d) oficialų pareiškimą dėl atliktų arba būsimų išmokų ir jų apskaičiavimo būdo, jeigu išmokama finansinės žalos, kuri atsirado dėl draudimų (ar) apribojimų, kaip apibrėžta Direktyvos 2000/29/EB 23 straipsnio 2 dalies c punkte, išskyrus negautas pajamas, kompensacija;
e) informaciją apie siuntos tapatybę pagal Direktyvos 2000/29/EB 23 straipsnio 4 dalies nuostatas arba, jeigu neįmanoma, priežastis, dėl kurių ji negali būti nustatyta.
2. Be to, valstybės narės pateikia, neįskaitant PVM ir mokesčių, sąrašą sumų, jau išmokėtų arba kurios bus išmokėtos, kad būtų vykdomos būtinos kovai su atitinkamais kenksmingais organizmais skirtos priemonės, įskaitant viešosiomis lėšomis padengtų šių sumų dalį. Prie kiekvienos šių priemonių rūšies pridedama informacija:
a) remiantis suvestine lentele, nurodančia, inter alia, datas, vietoves ir vieneto sąnaudas, apie atliekamus tikrinimus ir analizes;
b) sąrašas apdorojimų, nurodytų 1 dalies c pastraipoje, atliktų ūkiuose (vietovėse), ir apdorotų augalų (ar) vietovių kiekis;
c) išmokų, nurodytų 1 dalies d pastraipoje, gavėjų sąrašas.
3 straipsnis
1. Nagrinėdama kiekvieną gautą paraišką Komisija nustato, ar fitosanitarinės priemonės buvo tinkamos ir ar šių priemonių sąnaudos yra priimtinos.
2. Suinteresuotos valstybės narės paprašytos praneša Komisijai bet kurią papildomą informaciją, kurios reikalauja Komisija.
4 straipsnis
1. Kasmet vėliausiai iki rugsėjo 15 d. Komisija parengia nagrinėtinų programų sąrašą, kurios atitinka Bendrijos finansinės paramos teikimo reikalavimus. Siekdama užtikrinti efektyvią ir nuoseklią EB paramą, atsižvelgdama į fitosanitarinės padėties Bendrijoje raidą, Komisija pirmiau minėtas programas skirsto į kategorijas.
Skirstant į pirmiau minėtas kategorijas, pirmenybė teikiama toms programoms, kurios geriausiai atitinka šiuos kriterijus:
- gina visos Bendrijos interesą,
- labiau tikėtina, kad jos bus veiksmingos,
- pateikia prašomą informaciją apie siuntos tapatybę.
2. Sąrašas, kuriame smulkiai nurodoma Bendrijos siūlomos finansinės paramos suma kiekvienai programai, pateikiamas svarstyti Augalų sveikatos nuolatiniam komitetui. Jeigu reikia, taip pat nurodomas finansinės paramos proporcingo mažėjimo santykis.
3. Kiekviena programa, įtraukta į 2 punkte nurodytą sąrašą, tvirtinama atskirai Direktyvos 2000/29/EB 18 straipsnyje nustatyta tvarka. Toks patvirtinimas apima Bendrijos finansinės paramos procentinį dydį, bet kurias sąlygas, kurios jai gali būti taikomos, ir viršutinė paramos dydžio riba. Bendrijos finansinė parama nėra teikiama, kai bendra reikalavimus atitinkanti metinė išlaidų suma, apibrėžta pagal 4 straipsnio 1 dalies sąlygas, yra mažesnė negu 50000 eurų.
5 straipsnis
Kad patvirtinta programa gautų Bendrijos finansinės paramos išmoką, valstybė narė vėliausiai iki metų, einančių po metų, kuriais programa buvo patvirtinta, rugsėjo 30 d. pateikia Komisijai prašymą dėl Bendrijos finansinės paramos išmokos eurais.
Kartu su valstybės narės prašymu pateikiami išmokų įrodymai - atitinkami dokumentai, pavyzdžiui, sąskaitos arba kvitai.
6 straipsnis
Reglamentas (EB) Nr. 2051/97 yra panaikinamas.
7 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Jis taikomas paraiškoms, kuriomis nuo 2003 m. siekiama Bendrijos finansinės paramos išmokų.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. birželio 14 d.